РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/­­­23-13

28. јануар 2013. године

Б е о г р а д

И Н Ф О Р М А Ц И Ј А

О ЈАВНОМ СЛУШАЊУ ОДБОРА ЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНОМ 24. ЈАНУАРА 2013. ГОДИНЕ

 У Дому Народне скупштине је 24. јануара 2013. године, одржано јавно слушање на тему „Годину дана примене Закона о социјалној заштити“.

 Јавном слушању су присуствовали: Константнин Арсеновић, потпредседник Народне скупштине, Милица Дроњак, председница Одбора, Ранка Савић, заменица председнице Одбора, Љиљана Лучић, Мирјана Драгаш, Миланка Јевтовић Вукојичић, чланице Одбора, као и Весна Јовицки и Миљенко Дерета, заменици чланова Одбора, Мехо Омеровић, Слободан Јеремић и Слободан Величковић, народни посланици, Бранкица Јанковић, државна секретарка у Министарству рада, запошљавања и социјалне политике, Дубравка Велат, извршна дирекотрка Грађанских иницијатива, Владан Јовановић, експерт у области социјалне политике, Јелена Марковић, координаторка за образовање и развој људског капитала Тима за социјално укључивање и смањење сиромаштва, Драган Ђукић, директор сектора у Националној служби за запошљавање, Маја Стојановић из Грађанских иницијатива, Јована Чањи Аранђеловић из Отвореног клуба Ниш, Роберт Козма из Групе 484, Гордана Рајков из Центра за самостални живот особа с инвалидитетом Србије, Надежда Сатарић из Снаге пријатељства – Amity, као и представници државних органа, невладиних организација и корисника услуга социјалне заштите.

 **Милица Дроњак**, председница Одбора, отварајући скуп рекла је да је јавно слушање организовано на иницијативу Грађанских иницијатива, а да је повод био годину дана од примене Закона о социјалној заштити и представљање Извештаја о примени мера социјалне заштите, на одређене циљне групе.

 **Константин Арсеновић** потпредседник Народне скупштине је изразио задовољство што у своје и у име председника Народне скупштине, има прилику да поздрави скуп. Изразио је наду да ће расправа на јавном слушању допринети сагледавању реализације циљеве постављених приликом доношења Закона о социјалној заштити, као и да ће се донети одређени закључци, у погледу правца даљег рада.

 **Ранка Савић**, заменица председнице Одбора, истакла је да је за народне посланике важно да чују мишљење невладиног сектора о примени Закона о социјалној заштити, јер би закључци или евентулне препоруке донети на овом јавном слушању били смернице у погледу тога шта је потребно мењати, односно предузети.Свакако би циљ овог јавног слушања требало да буде унапређење примене мера социјалне заштите, али и давање предлога за побољшање положаја угрожених категорија. Изнела је податке УНИЦЕФ-а, према којима у Србији данас око 140 хиљада деце, од 13 година старости, живи у апсолутном сиромаштву, а 400 хиљада деце прима дечији додатак. Србија заузима високо место по броју исељавања младих, а сваки други млади човек, старости 25 година је незапослен, док од укупног броја незапослених, млади чине 27%. Србија данас представља земљу у којој живи више од 17% старијих од 65 година, по чему спада међу најстарије нације, не само у Европи, него и у свету. На територији Србије живи више од 700 хиљада људи с одређеним инвалидитетом, од чега 70% живи у сиромаштву, а само 13% је запослено. Највећи проблем избеглих и интерно расељених лица, представљају незапосленост и нерешено стамбено питање. Рома је у Србији између 450 и 600 хиљада и они живе у екстремном сиромаштву, а представљају једну од најбројнијих националних мањина на овој територији.

 **Дубравка Велат**, извршна директорка Грађанских иницијатива, изразила је захвалност Одбору за организовање јавног слушања, као и свим институцијама које су подржале пројекат – центрима за социјални рад, јединицама локалне самоуправе и невладиним организацијама. Укратко се осврнула на улогу организација цивилног друштва у читавом процесу, односно, целе коалиције КОЦИД (Контакт организације цивилног друштва) састављене од седам организација, чији су и Грађанске иницијативе део. Коалиција је настала 2007. године, на иницијативу тадашњег Тима потпредседника Владе РС за смањење сиромаштва, како би се између невладиног сектора и институција система подстакла комуникација о проблемима седам рањивих група становништва. Иако је коалиција започела као пројекат, наставила је да живи и по његовом окончању. Последњи пројекат је подржало Министарство иностраних послова Норвешке, а у непосредном прикупљању података су учествовале 23 невладине организације. Циљ је био: праћење мера социјалне политике (издвојених мера, у односу на циљне групе), али и оснаживање невладиног сектора у контексту реформе социјалне заштите, која подразумева плуралитет пружалаца услуга социјалне заштите.У оквиру пројекта праћено шта је држава предузела и шта ове организације сматрају да треба мењати, али је праћено и које организације у оквиру сектора могу да се баве овом облашћу (којом се примарно бави 25% организација). На крају излагања изразила је наду да ће препоруке из Извештаја, резултирати конкретним акционим плановима.

 У оквиру представљања Извештаја „Годину дана примене Закона о социјалној заштити“, скупу су се обратили представници организација које су учествовале у његовој изради.

 **Маја Стојановић** из Грађанских иницијатива говорила је о истраживању положаја младих и деце у систему социјалне заштите. Указала је да највећи проблем у имплементацији Закона о социјалној заштити представља недоношење подзаконских аката. Једна од чињеница до које се анализом дошло, јесте да корисник услуга није у центру пажње, односно, циљне групе су често само делимично обухваћене. Рекла је да издвајања за социјалну заштиту и имплементацију социјалних мера, нису на високом нивоу, да су ове године смањена издвајања у буџету у односу на претходну годину са 11, 2%, на 9, 4%. Напоменула је као важну чињеницу да у Србији долази до пораста броја корисника, из различитих разлога. Стога, кад се упореде број корисника услуга центара за социјални рад и издвајања у буџету за ове сврхе, дисбаланс је толики да се чак доводи у питање имплементација овог закона, те су неопходна већа улагања, уколико је циљ да за неколико година буде достигнута социјална кохезија.

 Стојановић је нагласила да међусекторска сарадња на државном и на локалном нивоу и даље не постоји. Потребу усклађивања старосне границе за младе образложила је чињеницом да се Националном стратегијом за младе и Законом о младима, у ову групу убрајају сви до 30. године живота, док Закон о социјалној заштити под младима подразумева све до 26. године, што представља проблем не само за имплементацију закона, већ и за праћење у оквиру статистика и мера из Закона. Неопходно је такође да Национална служба за запошљавање и школе, додатно препознају младе који се налазе у систему социјалне заштите. Наиме, организације цивилног друштва су дошле до закључка да не постоји њихово укључивање у процесе доношења одлука, ни на националном, ни на локалном нивоу. Своје излагање завршила је констатацијом да ће се на основу резултата урађене анализе сачинити акциони план, којим ће се настојати помоћи држави у имплементацији овог закона.

 **Јована Чањи Аранђеловић** из Отвореног клуба из Ниша рекла је да је ова организација анализирала услуга смештаја, с акцентом на смештај у хранитељску породицу., из перспективе рањиве групе деце. Анализа се састоји из два дела: први обихвата законодавни оквир, а други истраживање на терену, у које су били укључени локални експертски тимови. Анализа је рађена на малом узорку, у шест градова и општина, а теренско истраживање су спроводиле локалне партнерске организације. Међу кључне препоруке спада неопходност ревизије постојећих, односно доношење нових подзаконских аката, као што је правилник о породичном смештају, о методологији формирања цена услуга социјалне заштите које се финансирају из буџета Републике, као и подзаконске акте за област усвојења. Потребно је формирати и центре за породични смештај на територији целе Србије, а до њиховог формирања, као прелазно решење потребно је повећати број радника у центрима за социјални рад. Истовремено важно је и смањити нормативе броја хранитељских породица по једном саветнику, што је тренутно 30. Такође је потребно обучити већи број хранитеља за специјализовано хранитељство и ажурирати исплате накнада хранитељима и надокнада за опрему током првог смештаја, као и повећати накнаде за издржавање деце на специјализованом хранитељству. Потребно је организовати кампање на националном нивоу, ради промоције услуга породичног смештаја, нарочито деце са сметњама у развоју. Осим тога, треба развијати програме помоћи младима, након напуштања хранитељских породица, при запошљавању и осамостаљивању. Поред ових препорука на националном нивоу, препоруке за представнике локалних самоуправа су да је потребно организовати локалне акције у сарадњи с организацијама цивилног друштва (бесплатно летовање, зимовање, формирање клубова или удружења хранитеља итд.).

 **Роберт Козма** из Групе 484 говорио је о истраживању у области социјалног становања у заштићеним условима, која су спроведена у сарадњи са Грађанским иницијативама и пет локалних организација, из пет градова. Прва препорука у извештају који је тим поводом сачињен је да надлежно министарство иницира рад на успостављању минималних стандарда услуге социјалног становања у заштићеним условима, који би се пре свега односили на финансирање саме услуге, тј. на питање надокнаде домаћину, субвенције за трошкове становања и програме подршке. Истраживање је показало да не постоји униформно решење у вези с овим питањима. Примећено је да програми подршке, који би требало да створе оквир за интеграцију корисника у друштво, махом не постоје (из различитих разлога). Исто тако неопходно је дефинисати и минималне критеријуме за мерење напретка корисника и за ревизију права на услугу, будући да су у свих пет градова радници центара за социјални рад наглашавали да не постоје критеријуми које би том приликом требало да примењују. Надлежном министарству се препоручује да предложи Влади РС да се услуга социјалног становања у заштићеним условима одреди за услугу од посебног значаја за републику, на тај начин би било омогућено додатно финансирање услуге наменским трансферима из буџета републике. Такође, уочено је да на националном нивоу често не постоји комуникација између државних органа и организација цивилног друштва. Оно што је из истраживања постало очигледно јесте потреба да се центри за социјални рад с једне стране растерете обавеза које су им дате у надлежност, а које нису у складу са компетенцијама њихових радника, а с друге стране потребно је и јачати људске капацитете у њима (нпр. да постоји особа надлежна за спровођење услуге социјалног становања). Препорука је да се промени досадашња пракса у вези са представљањем кућног реда корисницима, у смислу да и они сами учествују у његовом доношењу, што би поваћало ниво њихове одговорности, као и да се изради приручник за домаћине зграда, који би садржао сажета искуства оних домаћина који се могу узети као примери добре праксе у ношењу с одређеним проблемима.

 **Гордана Рајков** из Центра за самостални живот особа с инвалидитетом Србије говорила је о спровођењу Закона о социјалној заштити из перспективе услуге персоналне асистенције, као услуге подршке за самостални живот особа са инвалидитетом, а која се услуга први пут нашла у систему социјалне заштите, иако је кроз праксу спровођена претходних десет година. Циљ истраживања је био праћење и прикупљање искустава у примени Закона, провера усаглашености са међународним и домаћим стандардима и документима. Анализа је рађена у пет градова Србије, њоме је обухваћено 18 локалних заједница, локалне власти и центри за социјални рад, као и 60 персоналних асистената, који тренутно у Србији пружају ову услугу. Дошло се до сазнања да је услуга персоналне асистенције, како је Законом дефинисана, у складу са најмодернијим међународним и домаћим стандардима и документима. Међутим, недостатак подзаконских аката, одсуство обавезних стандарда, значајно скраћен период обезбеђивања услуге, чести прекиди, недовољна финансијска средства, неки су од кључних узрока за смањење квалитета. Што се локалних самоуправа тиче, од 11 градова који су одговорили на анкету Центра, у 9 постоје локални планови акције и за унапређење социјалне заштите и за унапређење положаја особа с инвалидитетом. Похвално је да у седам градова локалне власти, чак и без постојања подзаконских аката, финансирају услугу персоналне асистенције. Међутим, није добро то што су пружаоци услуга оне организације цивилног друштва којима је у интересу да ову услугу обезбеде, а средства покривају само минималне накнаде за персоналне асистенте, не и организационе трошкове, што подразумева да је овај сервис организован на волонтерској бази, без накнада, што опет утиче на мониторинг квалитета сервиса. Рајков је такође закључила да у центрима не постоји адекватан систем евиденције и знања о потребама особа с инвалидитетом, будући да на половину питања из упитника нису имали одговоре, а чињеница да од 160 центара у Србији, ни један нема лифт, да само 20% има рампу на улазу, а мање од 20% има вебсајт преко кога је могуће информисати се о томе које врсте услуга пружа, представља додатни проблем. Што се тиче организација цивилног друштва, као могућих пружалаца услуга, њихови капацитети су недовољни у људском, финансијском и организационом смислу. На квалитет услуга утичу и финансијери ових организација, који на основу својих критеријума утичу на избор корисника и асистената. Недостају им јасне смернице и средства за организацију управљања сервисом, а дисконтинуитет у финансирању услуге, такође утиче на њен квалитет. Препорука је да је неопходно што пре донети све потребне подзаконске акте, унапредити капацитете и обезбедити подршку локалним самоуправама за унапређење услуга социјалне заштите (а самим тим и за ову услугу), али је још важније ојачати капацитете и знања центара за социјални рад, за обављање процена потреба особа с инвалидитетом као корисника, за мониторинг и координацију у обезбеђивању свих услуга социјалне заштите, па тако и услуге персоналне асистенције. Било би добро ојачати и капацитете организација цивилног друштва, ако се жели да оне буду могући пружаоци услуга, али тако да могу да буду партнери на локалном нивоу и да пружају експертску подршку (с обзиром на практична знања), и центрима за социјални рад и локалним самоуправама. Истакла је да тек након овог истраживања, постоји потреба за још комплекснијим истраживањем како унапредити ову услугу.

 **Надежда Сатарић** из Снаге пријатељства – Amity, почела је излагање личним запажањем да су доносиоци одлука често најмање сензибилни према категорији становништва којој је помоћ најпотребнија, а то су сиромашни стари људи. Сматра да у ову групу не спадају пензионери, будући да они имају своје заступнике у парламенту, већ се ради о групи која је потпуно искључена и сиромашна, а која броји око 300 хиљада људи, којима су помоћ и подршка државе неопходни. Међутим, Закон не препознаје сиромашне старије грађане као посебно осетљиву групу. Сатарић је рекла да је истраживање ове организације било фокусирано на: новчану социјалну помоћ, која се финансира из буџета државе и сервис помоћи у кући, који финансира локална самоуправа. Број прималаца новчане социјалне помоћи у 2011. години се повећао у односу на 2010.годину, тако што је смањен само код циљне групе старих за 11%, док је код свих осталих група повећан обухват за 20 – 30% (а код радно способних највише, за 29%). Код сервиса помоћи у кући, у 2011. години није дошло до битне промене у односу на претходну годину, кад је ова услуга функционисала у 113 општина у Србији, од чега је у око 80 финансирање потпуно обезбеђено од стране локалних самоуправа, а код осталих се то чинило преко пројеката (што значи да одрживост није обезбеђена). У 2011. години се овај сервис развио у само још шест локалних самоуправа, и то поново преко пројеката. Обухват старих за овај облик помоћи износи свега десетак хиљада, а потребе су многоструко веће. Овде не постоји плурализам пружалаца услуга, већ су и код ове помоћи, у највећем броју, пружаоци услуга центри за социјални рад, а у свега десетак општина у овоме учествују и организације цивилног друштва. Анализа „исплативости“ сервиса помоћи у кући је показала да је ова услуга врло исплатива за све старије чије збрињавање, кроз повремену подршку, може да буде реализовано у кућним условима. Ова услуга не захтева инфраструктурна улагања и има ниске трошкове функционисања, а са социјалног аспекта је прихватљива за старе особе, будући да на тај начин остају у својој локалној заједници. Нажалост, сиромашни старији људи се не могу у довољној мери ослонити на помоћ државе, а у 2011. години је мање од 1% старијих користило новчану социјалну помоћ (што је око десет хиљада људи). Истраживање је показало да је старијим особама нарочито тешко да се укључе у програм новчане социјалне помоћи, јер морају да туже своје најближе сроднике за издржавање, чак и кад знају да и они тешко живе или поседују више од 1 хектар земље, без обзира на то да ли је земља коју поседују плодна и да ли је само обрађују. Осим тога, информације су им мање доступне, установе су им физички недовољно приступачне, а административне процедуре за остваривање права су превише компликоване. Кад је у питању помоћ у кући, наменски трансфери који су законом предвиђени за финансирање услуга социјалне заштите у мање развијеним општинама, још увек се не исплаћују, а из буџета за 2013. годину није јасно да ли је предвиђено да ти трансфери буду исплаћивани у току године. Међу старијим грађанима који живе сами, 17% нема ни једног ближег сродника, а често и они који имају сроднике, не добијају помоћ од њих. Услед свега реченог, прва препорука ове организације гласи да је неопходно извршити измене и допуне Закона о социјалној заштити и подзаконских аката, у делу који регулише материјална давања, на начин који ће у већој мери одговорити специфичним потребама најсиромашнијих старијих особа и омогућити њихов већи обухват мерама социјалне помоћи. Овде се подразумевају старији који живе у самохраним старачким домаћинствима, немају личне приходе, приходе од земље, нити финансијску подршку сродника, затим, оне који већ примају новчану социјалну помоћ и оне који живе од пензија чији је износ нижи од линије сиромаштва. Друга препорука је захтев да систем наменских трансфера почне да функционише у најмање развијеним општинама, како би се што пре почели развијати сервиси на нивоу локалне заједнице, како за старе, тако и за остале рањиве групе. Трећа препорука је да је неопходно успоставити механизам пропорционалне расподеле новчане социјалне помоћи из буџета, у складу са развијеношћу општина и региона, као и успоставити систем активације радно способних.

 Скупу се затим обратио **Владан Јовановић**, експерт у области социјалне политике. Представљајући се, рекао је да је између осталог био и члан радне групе за израду Закона о социјалној заштити, као и координатор радне групе за израду подзаконских аката за примену овог закона. Као важну карактеристику је истакао то што се Закон заснива на систему услуга социјалне заштите, односно на процени потребе корисника за одређеном услугом. Међутим, недостаје доношење правилника од стране центара за социјални рад. Закон ставља нагласак на услуге у заједници, а не на институционалне услуге, што је још једна његова важна карактеристика. Њиме се промовише систем квалитета и кроз плурализам пружалаца услуге и самих услуга, односно, уводи се систем лиценцирања организација које пружају услуге социјалне заштите, а квалитет се унапређује и тако што се лиценце захтевају и од стручних радника који пружају услуге. Ново регулаторно тело предвиђено Законом јесте Комора социјалне заштите, која је основана, али се тек очекује да оправда своје постојање у наредном периоду. Током претходног лета је довршен Предлог уредбе о наменским трансферима, али она још увек није донета. Објаснио је да наменски трансфери треба да омогуће унапређење услуга у заједници, између осталог и у општинама које су сиромашне. Истакао је да јавна набавка услуга социјалне заштите, представља инструмент који омогућава и организацијама цивилног друштва да постану пружаоци услуга, те је тим поводом направљено упутство за примену Закона о јавним набавкама и Закона о социјалној заштити у делу који се односи на јавну набавку услуга, које је требало да јединицама локалне самоуправе и центрима за социјални рад, помогне да се дође до тзв. промене улога, како би се центри за социјални рад дистанцирали од праксе пружања услуга које нису у њиховој надлежности, а са друге стране, како би се они фокусирали на посао јавних овлашћења. Стога сматра да је ову уредбу неопходно што пре донети. Донет је одређени број подзаконских аката, а нацрти свих неопходних за примену закона су довршени од стране радне групе и достављени су Министарству рада, запошљавања и социјалне политике. Сматра да је за поједине одредбе Закона већ јасно да их је неопходно мењати, али исто тако мишљења је да би требало избећи преурањене суштинске измене Закона.

 **Бранкица Јанковић**, државна секретарка у Министарству рада, запошљавања и социјалне политике, рекла је да је први пут имала прилике да чује виђење невладиног сектора о досадашњој примени Закона. Сматра да су поједине одредбе Закона унете на брзину и пре него што су довољно сагледане. Стога се већ током израде подзаконских аката, родила потреба за хитним изменама закона, пре свега у делу који се односи на имовински цензус за остваривање права, о чему је говорила и Н. Сатарић, који се не може изменити подзаконским актом, као и у делу који се односи на утуживање најближих сродника. Рекла је да је у претходна четири месеца, онолико средстава колико је било на позицији у буџету (око 40 милиона), за помоћ локалним самоуправама, усмерено на њих и финансиране су већ започете услуге за старе особе, пре свега услуге помоћи у кући. Нажалост, још увек у око 40 општина није развијен никакав сервис за помоћ старима. Кад је у питању уредба о наменским трансферима, Министарство финансија је дало врло озбиљне сугестије, на којима се тренутно ради, како би приликом ребаланса буџета, могао да буде затражен неопходан износ за њено спровођење. Рекла је да приликом израде подзаконских аката, треба наћи баланс између потребе за даљим развојем система социјалне заштите и потребе за подизањем нивоа квалитета пружених услуга, као и потреба самих корисника. Међутим, увођење система квалитета је стално на снази, те су правилник о лиценцирању пружалаца услуга, правилник о лиценцирању професионалаца и правилник о минималним стандардима за пружање услуга, као најзначајнији подзаконски акти за спровођење овог закона, довршени и налазе се у процедури усвајања. Рекла је да је Комора социјалне заштите почела са радом, а процене су да ће до краја године бити готов процес лиценцирања професионалаца који раде у области социјалне заштите (у овом тренутку их је око 2.200). Сложила се с изнетим оценама да је центре за социјални рад неопходно растеретити, да центри не треба да буду пружаоци услуга. Међутим, сматра да грађани ипак највише верују држави као пружаоцу услуга. Такође, осврнула се на критику о несарадњи државе са невладиним сектором и рекла да је ова тврдња нетачна, будући да су у организацији Агенције за сарадњу са цивилним друштвом, уведени месечни састанци представника Министарства са представницима организација цивилног друштва, а на овај начин ће држава имати увид у проблеме који настају у пракси. Истакла је да је у току израда акционог плана за спровођење Закона о социјалној заштити, у сарадњи са УНИЦЕФ-ом, након чега ће се имати потпуни увид шта је до сад урађено и шта је приоритет, али сматра да је добро што наведена три правилника, који су уједно и најважнији, већ чекају на усвајање. Довршени су, у форми нацрта, и остали подзаконски акти, осим правилника о цени услуга социјалне заштите које се финансирају из буџета Републике, али овај правилник није од кључног значаја за функционисање система социјалне заштите. Истакла је да недостатак међусекторске сарадње представља значајан проблем (што је такође критиковано у Извештају). Што се тиче критике упућене на низак ниво социјалних давања, сложила се, али је нагласила да услед економске кризе, успех представља и што је тај ниво задржан. Нагласила је да је (путем поменуте радне активације) неопходно покушати грађанима, дугогодишњим корисницима новчане социјалне помоћи, вратити достојанство, тако што ће им бити дата шанса да поново примају плате. На крају је истакла да је данашње јавно слушање значајно за све и да сарадња треба да буде настављена у истом духу.

 **Јелена Марковић**, координаторка за образовање и развој људског капитала Тима за социјално укључивање и смањење сиромаштва, истакла је помак учињен у броју усвојених подзаконских аката и правилника. Сматра важним доношење уредбе о наменским трансферима, којом се даје подршка локалним самоуправама, приликом успостављања неопходних услуга и унапређења квалитета рада и социјалне заштите. Поред поменуте Уредбе, у наредном периоду је приоритетно усвајање правилника о минималним стандардима социо-терапијских услуга, као и правилника о социо-едукативним услугама. Истакла је такође значај међуресорне сарадње. Сарадња је неопходна и између система социјалне заштите и система образовања, а лидер у томе треба да буде социјална заштита. Један од конкретних примера ове сарадње је увођење услуга личног пратиоца детета. Тим поводом Тим апелује да се уведе обавеза да пратилац врши помоћ и у предшколским установама или школама, пре, током или након наставе и током одмора, као и на другим местима где се одвијају образовне активности.

О важности повезивања ова два сектора, говори и могућност коришћења фондова претприступне помоћи. Добар пример представља форимирање заједничког тела за потребе квалитетнијег и бољег спровођења Закона о основама система васпитања и образовања и Закона о социјалној заштити, а које је формирано као подршка имплементацији инклузивног образовања у Србији. Чланови овог тела су представници различитих сектора, пре свега министарстава из области здравља, образовања и социјалне заштите, као и Сталне конференције градова и општина, УНИЦЕФ-а, Тима за социјално укључивање и смањење сиромаштва, невладиног сектора итд. Ово је један од модела заједничког рада на једном питању, који ако настави са радом на овакав начин, може да послужи као пример ефикасне и ефективне међуресорне сарадње.

 **Драган Ђукић**, директор сектора у Националној служби за запошљавање, рекао је да је за примену закона, неопходна интеграција социјалне политике, политике запошљавања и образовне политике, уз активну улогу невладиног сектора. Захвалио се Центру за самостални живот особа с инвалидитетом, који је дао добре предлоге за развој нових пројеката у области професионалне рехабилитације и запошљавања особа с инвалидитетом, укључујући и пројекте персоналне асистенције, који је финансирала Национална служба за запошљавање. Нажалост Закон о професионалној рехабилитацији и запошљавању особа с инвалидитетом, ни четири године од доношења не примењује се у свим сегментима. Поводом Извештаја сматра да је добра препорука да Национална служба за запошљавање да приоритет укључивању у активне мере политике запошљавања корисницима социјалне помоћи, а посебно младима. У прошлој години је на евиденцији у просеку било око 38 хиљада корисника социјалне помоћи, од чега је око 19 хиљада укључено у различите програме активне политике запошљавања, а у исте програме је укључено око пет и по до шест хиљада младих, старости до 30 година, који су корисници социјалне помоћи. Сматра да је неопходно веће укључивање сектора за образовање, јер добар део младих који користе социјалну помоћ, нема завршену ни основну школу. У оквиру пројеката Европске уније, подржан је програм који се односио на функционално основно образовање одраслих, где одрасла радно способна лица која немају основну школу, по посебном програму, убрзано завршавају основну школу, током чега похађају краће курсеве и обучавају се за обављање једноставних послова. Од 1500 људи који су били у програму, око 40% је било младих људи корисника социјалне помоћи. Мишљења је да треба проверити ко све користи социјалну помоћ, а радно је способан. Сложио се да приликом укључивања у привремене облике запошљавања, приоритет треба дати радно способним грађанима који су корисници социјалне помоћи. На овај начин би онима који нерадо користе социјалну помоћ било би враћено достојанство кроз програме „рад уместо социјале“. Али исто тако сматра да треба више укључити локалну самоуправу, како би сав новац ишао за помоћ најугроженијима.

 У оквиру дискусије, за реч се јавио **Радомир Јевтић** из Удружења „Корак напред“ из Крушевца. Истакао је да током излагања нису у довољној мери била заступљена питања као што су: плурализам услуга и пружалаца услуга, децентрализација, деинституционализација, иновације и развој услуга социјалне заштите у локалној заједници. Напоменуо је да би у овом тренутку у Србији, све локалне заједнице, са аспекта имплементације Закона о социјалној заштити могле да буду подељене у три групе: оне које су врло добро започеле рад на имплементацији (пример Крагујевац), оне до којих Закон није ни допро и немају могућности и услове да га развијају, као и значајан број оних у којима су створени сви услови за имплементацију Закона, где се са тим и пошло, али се стало. Приговорио је да се проблематика социјалне заштите, сагледава кроз популистичке мере и једнократне новчане накнаде, а истовремено се развој услуга социјалне заштите види само у центрима за социјални рад. Изнео је страховање да се услуге социјалне заштите, све више развијају по мери појединаца у власти, а не по мери корисника, док се организације цивилног друштва све мање виде као партнери. Организација којој он припада, већ три године је пружалац услуге у локалној заједници, а у питању је иновативна услуга дневног боравка за децу и младе са проблемима у понашању. Ова услуга је успостављена на основу Стратегије социјалне заштите, и до септембра 2009. године је уредно финансирана, а од тада се ова услуга пружа волонтерски и уз донације. Сматра да се организације цивилног друштва третирају као хуманитарне организације, које су уколико желе да пружају услуге, дужне саме да обезбеде средства. Нова власт не жели да прихвати одлуке претходне власти, односно не жели да их финансира, те верује да ће овакав став довести до урушавања и овог малог броја услуга које су до сад организоване. Сматра да је систем финансирања организован на понижавајући начин у односу на локалне самоуправе, које се финансирају или ад хок од донација, или се уопште не финансирају. Изнео је предлог да све препоруке које буду донете након јавног слушања, буду упућене локалним самоуправама. С друге стране, представници локалних самоуправа треба да схвате да одлуке које они доносе имају снагу закона, те да се донете одлуке не могу спроводити волонтаристички. Кад је у питању финансирање, за крај је подсетио на концепт Фонда за социјалне иновације, који је, сматра, заслужан за настанак услуга о којима је данас било речи.

 Захваливши свима на учешћу у јавном слушању, председница је рекла да ће закључци који су проистекли из Извештаја и данашње дискусије, свим учесницима бити достављени, након њихове верификације на седници Одбора.

 ПРЕДСЕДНИЦА ОБОРА

 Милица Дроњак

Информацију сачинила: Хана Бутковић